NIE te lank gelede nie, toe koring nog gereeld in die Unie ingevoer is en pryse nog betreklik hoog was, is dit algemeen erken dat lusern die beste gewas vir besproeiingsboere in die meeste dele van die Kaapprovinsie was. Koringbou is hoofsaaklik as 'n takboerdery beskou, aangesien koring op ou lusernlande goed groei en ook as 'n voorbereidingsgewas vir lusern gebruik is. In die laaste tyd het lusern, soos die meeste ander gewasse, maar lae pryse gehaal, en ten einde kop bo water te hou, het die besproeiingsboere 'n gewas begin verbou waarvan die prys om verskillende redes betreklik bestendig gebly het. Kennis van koringbou koringsoorte, ens., is vinnig opgedoen en koringopbringste het gevolglik in so 'n mate verbeter dat koringboerdery as 'n winsgewende onderneming beskou is.
Die akkerbouseksie van die Landbouskool Grootfontein is reeds vir 'n hele paar jaar met verskillende wintergraanproewe besig, en besproeiingsboere kon inligting verkry in verband met die verskillende aspekte van koringbou.
Aandag is in die eerste plek geskenk aan die vraagstuk van geskikte soorte vir verbouing en gedurende die afgelope 10 jaar is ongeveer 50 verskillende koringsoorte en -ondersoorte op Grootfontein uitgetoets. In die besproeiingstreke van die Kaapprovinsie is opbrings egter nie die enigste faktor wat in aanmerking geneem moet word nie. In die distrikte suid van Middelburg is roes 'n belangrike probleem, terwyl hierdie moeilikheid in die noordelike en noordwestelike Kaapprovinsie weer nie so 'n ernstige faktor is nie.
Opgemerk sal word dat hoewel die Stellenbosch-Elsenburgse Landboukollege 'n paar uitstaande nuwe soorte geteel het, hulle hoofsaaklik vroeë of middelmatig-vroeë soorte is, en ons is vandag nog van 'n paar ou soorte afhanklik om vroeg te kan saai. In die oostelike Kaapprovinsie bestaan daar 'n bepaalde behoefte aan verbeterde laat soorte, nie alleen vir die saaiboer nie maar ook vir die veeboer wat sy gesaaide een- of tweemaal wil laat afvreet voordat dit saadskiet.
Die gebruik om koring of enige ander wintergesaaide onder besproeiing net vir graan te verbou, voorspel niks goeds vir die toekoms nie. Daar bestaan klaarblyklik 'n gevaar van oorproduksie. Die plantvoedsel in die grond sal uitgeput raak, bemistingskoste sal toeneem en die wins dienooreenkomstig afneem.
Waar permanente water beskikbaar is, kan wintergewasse vir 'n lang tyd met hierdie water natgemaak word wanneer dit nie vir die lusern nodig is nie. In die Karoo val die meeste reën in Maart en gewoonlik mag dit moontlik wees om in die somermaande te ploeg en in die herfs wintergesaaides in te sit sonder om die water te gebruik wat vir die laaste lusernsnysels nodig is.